UV span hernubare krag inUV span hernubare krag in (Foto: iFlair Photography) Hernubare energiestelsels word bestempel as baie duur om aanvanklik te installeer, hoewel dit op die lang duur hoë ekonomiese opbrengste lewer. Die Universiteit van die Vrystaat (UV) se Departement Fasiliteitebestuur span met ŉ besluit om hernubare energie te installeer nou ook hierdie innoverende tegnologie in. Die universiteit het minder kapitaal-intensiewe sonkragopwekkingsopsies gekies om elektrisiteit in verskillende geboue en parkeerterreine op al drie UV-kampusse op te wek. “Volgens die UV se energiebestuursbeleid bevat alle ontwerpe doeltreffende, hernubare energiebronne wat van LED-ligte (ligemissiediode) tot sonkrag wissel,” sê Anton Calitz, elektriese ingenieur in universiteitseiendomme se Departement Fasiliteitebestuur. Suid-kampus neem voortou met hernubare energie In Desember 2016 is altesaam 26 sonaangedrewe LED-straatligpale by die onlangs voltooide Legae-koshuis se parkeerterrein en die buiteheining-sekuriteitsgebied op die Suid-kampus geïnstalleer. Hierdie lae-onderhoudstelsel verbeter sekuriteit ná donker en dit is onafhanklik van die nasionale kragbron, wat ’n belangrike voordeel is tydens kragonderbrekings. Bedryfskoste is laer omdat grootskaalse grondwerk en kabelinstellings nie vereis word nie. Die infrastruktuur wat onlangs voltooi is, kan ook met trots daarop aanspraak maak dat dit die eerste is waar ’n gryswaterstelsel geïnstalleer is. Hierdie stelsel sal ook in 2017 by drie ander koshuise op die Bloemfontein-kampus geïnstalleer word. Gryswater bestaan uit bad-, stort- en badkamer-wasbakwater. Die water word dan hergebruik om toilette te spoel, asook vir besproeiingsdoeleindes. Sonkrag speel ŉ rol in verskeie elektriese bedrywighede Op die Bloemfontein- en Qwaqwa-kampus sal die rekenaarlaboratoriums, asook die Thakaneng-brug Studentesentrum en die voorgestelde Afromontaan-navorsingsentrum gedurende 2017 met vrystaande dak-sonstelsels toegerus word. Hierdie stelsels is ontwerp om onafhanklik van die elektrisiteitsrooster (Eskom) te werk. Die stelsels werk net gedurende sonligure wanneer die PV-sonpanele deur die son verhit word, wat dit geskik maak vir stelsels soos ventilasiewaaiers, waterpompe en klein sirkulasiepompe vir sonkrag-waterverhittingstelsels.